3.  การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ 

ลักษณะผลิตภัณฑ์หรือบริการของบริษัท แบ่งออกเป็น 2 ลักษณะ ดังนี้

  1. ธุรกิจผลิตและจำหน่ายบรรจุภัณฑ์

  2. ธุรกิจพัฒนาอสังหาริมทรัพย์

  3.1.1 ธุรกิจผลิตและจำหน่ายบรรจุภัณฑ์

-   อุตสาหกรรมปอ

  บริษัทดำเนินธุรกิจด้านการผลิตและจำหน่ายผลิตภัณฑ์จากปอ เช่น กระสอบปอ เชือก/ด้ายปอ
  และใยปอสาง โดยเริ่มดำเนินธุรกิจตั้งแต่ปี 2496 เป็นต้นมา และมียอดขายที่เติบโตมาตามลำดับ
  ซึ่งในอดีต ถือได้ว่า อุตสาหกรรมปอเป็นแหล่งรายได้หลักของบริษัท แต่ในช่วงระยะเวลาปัจจุบัน
  ปริมาณความต้องการของตลาดในสินค้าชนิดนี้ที่ลดลง และการขาดแคลนวัตถุดิบปอ
  บริษัทจึงยกเลิกส่วนงานการผลิตผลิตภัณฑ์ปอ ตามมติที่ประชุมคณะกรรมการครั้งที่ 10/2550
  เมื่อวันที่ 19 กันยายน 2550
  และได้มีการขายเครื่องจักรผลิตกระสอบปอไปทั้งหมดโดยบริษัทอยู่ระหว่างดำเนินงานขยายกำลังการผลิตพลาสติกเพื่อเพิ่มรายได้จากการขายให้สูงขึ้น

-   อุตสาหกรรมพลาสติก

  บริษัทลงทุนในอุตสาหกรรมผลิตและจำหน่ายบรรจุภัณฑ์พลาสติก (กระสอบพลาสติก) ในช่วงปลายปี
  2534
  ซึ่งเป็นผลิตภัณฑ์ที่สามารถใช้ทดแทนผลิตภัณฑ์ปอในอุตสาหกรรมบรรจุข้าวหรือบรรจุผลิตผลทางการเกษตรอื่นๆ
  โดยมีกำลังการผลิตในระยะเริ่มต้น 720 ตัน/ปี และได้มีการขยายกำลังการผลิตเพิ่มขึ้นเป็นลำดับ
  ปัจจุบันบริษัทมีกำลังการผลิตทั้งสิ้น 6,000 ตัน/ปี

  3.1.2 ธุรกิจพัฒนาอสังหาริมทรัพย์
  บริษัทดำเนินธุรกิจพัฒนานิคมอุตสาหกรรมและพัฒนาอสังหาริมทรัพย์ผ่านบริษัทร่วม
  โดยมีรายละเอียดการดำเนินธุรกิจดังนี้ บริษัท นวนคร จำกัด (มหาชน) (“NNCL”)ก่อตั้งในปี
  2514
  เพื่อดำเนินธุรกิจด้านพัฒนาอสังหาริมทรัพย์ในรูปแบบเขตส่งเสริมอุตสาหกรรมนวนครพร้อมระบบสาธารณูปโภคอย่างครบถ้วน
  โครงการตั้งอยู่กิโลเมตรที่ 46 ถนนพหลโยธิน ตำบลคลองหนึ่ง อำเภอคลองหลวง
  จังหวัดปทุมธานีที่ในพื้นที่ประมาณ 6,135 ไร่ แบ่งพื้นที่ในโครงการเป็นพื้นที่เขตอุตสาหกรรม
  เขตที่อยู่อาศัย เขตพาณิชยกรรม และเขตปลอดอากร สำหรับพื้นที่เขตอุตสาหกรรม NNCL
  ได้จัดสรรพื้นที่ทางด้านทิศเหนือของโครงการเดิมเพื่อพัฒนาเป็นพื้นที่สำหรับธุรกิจอุตสาหกรรมขนาดกลางและขนาดย่อม
  ปัจจุบันบริษัทถือหุ้นในอัตราร้อยละ 31.59 ของทุนจดทะเบียนชำระแล้วจำนวน 1,126.82
  ล้านบาท นอกจากนี้ยังได้ขยายการลงทุนใหม่ไปยังพื้นที่ในจังหวัดนครราชสีมา
  ซึ่งอยู่ในพื้นที่ได้รับการส่งเสริมการลงทุน (เขต 3) ที่จะได้รับการส่งเสริมการลงทุนจาก BOI
  โดยมีพื้นที่โครงการประมาณ 1,680 ไร่

ธุรกิจผลิตและจำหน่ายบรรจุภัณฑ์

ผลิตภัณฑ์ปอ

1.  ลักษณะผลิตภัณฑ์หรือบริการ

  ผลิตภัณฑ์ปอเป็นผลิตภัณฑ์ที่ใช้ปอฟอกเป็นวัตถุดิบเพื่อผลิตเป็นสินค้าในรูปแบบต่างๆ
  จำหน่ายทั้งภายในประเทศและต่างประเทศ
  ผลิตภัณฑ์ปอของบริษัทสามารถแบ่งเป็นผลิตภัณฑ์ประเภทต่างๆ ได้ ดังนี้

-   กระสอบ ได้แก่ ผ้ากระสอบที่ผ่านขบวนการทอและเย็บตามขนาดต่างๆ
    ตามความต้องการของลูกค้าเพื่อใช้บรรจุสินค้าประเภทต่างๆ
    โดยเฉพาะอย่างยิ่งเพื่อใช้เป็นบรรจุภัณฑ์ด้านการเกษตร เช่น ข้าว น้ำตาล ข้าวโพด กาแฟ 
    เนื่องจากคุณสมบัติของกระสอบปอที่ถ่ายเทอากาศและดูดซับความชื้นได้ดี
    จึงไม่ทำให้สินค้าเกษตรที่บรรจุเสียหายหรือเสื่อมคุณภาพ ดังนั้น
    กระสอบปอจึงเป็นบรรจุภัณฑ์ที่เหมาะสำหรับใช้บรรจุสินค้าเกษตรโดยเฉพาะ
    ผลิตภัณฑ์กระสอบปอมีการกำหนดมาตรฐานของกระสอบเพื่อบรรจุข้าวสาร 100
    กิโลกรัม เรียกว่า HEAVY CEE เป็นเกณฑ์ ขนาดกว้าง 29 นิ้ว และยาว 43 นิ้ว
    น้ำหนัก1.134 กิโลกรัมต่อใบ และขนาดบรรจุ 50 กิโลกรัม มีขนาดกว้าง 23 นิ้ว ยาว 36
    นิ้ว น้ำหนัก 0.620 กิโลกรัมต่อใบ

-   ผ้ากระสอบและผ้าเฮสเชี่ยน
    เป็นผลิตภัณฑ์ที่ทอเป็นผืนผ้าขนาดกว้างและยาวตามความต้องการและวัตถุประสงค์การใช้ของลูกค้า
    โดยมีการใช้ผลิตภัณฑ์นี้สำหรับห่อหุ้มสินค้าต่างๆ
    หรือใช้เป็นวัสดุรองด้านหลังของพรมหรือนำไปตัดเย็บเป็นผลิตภัณฑ์อื่นๆ

-   ด้ายและเชือก เป็นผลิตภัณฑ์กึ่งสำเร็จรูปที่ปั่นจากเส้นใยปอฟอก
    ใช้ประโยชน์สำหรับเป็นวัตถุดิบในการทอกระสอบหรือผืนผ้า และใช้ในอุตสาหกรรมประเภทอื่น
    เช่น เป็นฉนวนสายไฟฟ้าสายเคเบิ้ล รวมทั้งใช้ประโยชน์ในการมัดสิ่งของต่างๆ
    หรือใช้งานประเภทถัก สาน ของใช้ต่างๆ

-   เส้นใยปอ เพื่อใช้เป็นฉนวนกันเสียงรบกวนในอุตสาหกรรมรถยนต์
    มีคุณสมบัติในการดูดก๊าซบางชนิด
    หรือใช้เป็นส่วนประกอบในการผลิตเก้าอี้โซฟาหรือผนังกั้นห้องในการตกแต่งอาคาร เป็นต้น

  ข้อจำกัดจากฤดูกาล

  บริษัทต้องจัดซื้อปอฟอกในระหว่างเดือนตุลาคมถึงมกราคมซึ่งเป็นช่วงฤดูกาลที่ปอออกสู่ตลาด
  โดยจัดซื้อปอไว้เป็นจำนวนมากให้พอกับความต้องการใช้เป็นวัตถุดิบในการผลิตของบริษัทตลอดทั้งปี
  แต่อย่างไรก็ตาม หากในปีใดปริมาณวัตถุดิบปอฟอกที่บริษัท สต๊อกไว้มีปริมาณไม่เพียงพอ
  บริษัทก็สามารถขออนุญาตนำเข้าจากกระทรวงพาณิชย์ได้แต่ต้องใช้ระยะเวลาประมาณ 2-3
  เดือนล่วงหน้าในการขออนุญาตในแต่ละครั้ง

  ข้อจำกัดด้านเทคโนโลยีการผลิต

  ปัจจุบันเครื่องจักรที่ใช้ในการผลิตมีอายุการใช้งานมานานและเป็นเทคโนโลยีดั้งเดิมที่มีอายุกว่า
  50 ปี ซึ่งต้องใช้แรงงานในการผลิตจำนวนมาก
  และมีขั้นตอนการผลิตหลายขั้นตอนทำให้มีข้อจำกัดในด้านการปรับปรุงและอาจจะถูกทดแทนโดยผลิตภัณฑ์ที่มีลักษณะคล้ายกัน
  เช่น กระสอบพลาสติก และถุงกระดาษซึ่งมีเทคโนโลยีที่ใหม่กว่า
  ทั้งนี้ขึ้นอยู่กับปัจจัยทางด้านราคาและพฤติกรรมของผู้บริโภคเป็นหลัก อย่างไรก็ตาม
  ปัจจุบันบริษัทมีเครื่องจักรและอะไหล่ต่างๆ จำนวนมากพอที่สามารถใช้ในการผลิตทดแทนกันได้
  รวมทั้งบริษัทได้พยายามปรับปรุงดูแลรักษาเครื่องจักรให้สามารถใช้งานได้ดีอย่างต่อเนื่องเสมอมา
  และยังไม่เคยประสบปัญหาด้านการผลิตที่มีนัยสำคัญแต่ประการใด

2.  การตลาดและภาวะการแข่งขัน

  กลยุทธ์ทางการตลาด

  ปัจจุบันผลิตภัณฑ์กระสอบปอเป็นที่ต้องการของตลาดลดลง
  ทำให้บริษัทได้ลดกำลังการผลิตลงในแต่ละปีลง
  เช่นเดียวกันกับผู้ผลิตหลายรายที่ได้ลดหรือเลิกผลิตสินค้าประเภทนี้
  โดยตลาดมีความต้องการผลิตภัณฑ์ที่ทำจากพลาสติกแทน
  ทำให้บริษัทเลิกผลิตผลิตภัณฑ์ปอและมุ่งเน้นที่ผลิตภัณฑ์พลาสติกเป็นหลัก

  ลักษณะของลูกค้า

  สำหรับตลาดภายในประเทศ ลูกค้าส่วนใหญ่จะเป็นลูกค้าดั้งเดิมที่มีความสัมพันธ์มาเป็นเวลานาน
  ซึ่งเป็นผู้ค้าส่งและผู้ใช้โดยตรงที่มีความจำเป็นต้องใช้ผลิตภัณฑ์ เช่น โรงสีข้าว
  และผู้ประกอบการทางด้านสินค้าเกษตรกรรม
  ส่วนตลาดต่างประเทศจะเป็นบริษัทผู้นำเข้าเพื่อจำหน่ายในประเทศนั้นๆ ซึ่งส่วนใหญ่จะอยู่ในญี่ปุ่น
  สหรัฐอเมริกา และบางประเทศในยุโรป โดยลูกค้าส่วนใหญ่เป็นลูกค้ารายย่อย

  การจำหน่ายและช่องทางการจำหน่าย

  การจำหน่ายผลิตภัณฑ์ปอนั้นจะมีการจำหน่ายทั้งภายในประเทศและต่างประเทศ
  โดยเป็นการจำหน่ายให้กับผู้ค้าส่งและผู้ใช้โดยตรงทั่วไปมิได้ผูกพันหรือมีการทำสัญญาแต่งตั้งผู้แทนจำหน่ายแต่อย่างใด
  ปกติวิธีการจำหน่ายสำหรับผลิตภัณฑ์กระสอบจะจำหน่ายในราคาต่อใบซึ่งขึ้นอยู่กับน้ำหนักของกระสอบและความยากง่ายในการผลิต
  ส่วนผลิตภัณฑ์อื่น เช่น ด้ายปอจะจำหน่ายในราคาต่อกิโลกรัม

  การแข่งขันและแนวโน้มของอุตสาหกรรม

  - สภาพการแข่งขัน

  ผลิตภัณฑ์ปอที่จำหน่ายในประเทศส่วนใหญ่จะเป็นกระสอบปอ
  ซึ่งเป็นบรรจุภัณฑ์ที่สำคัญสำหรับสินค้าเกษตร
  โดยเฉพาะใช้ในการบรรจุข้าวเพื่อเก็บสต็อกในโครงการรับจำนำข้าวของกระทรวงพาณิชย์ ทั้งนี้
  เนื่องจากกระสอบปอมีลักษณะคงทน เหนียว สามารถรองรับน้ำหนักของสินค้าได้คราวละมากๆ
  และอากาศสามารถถ่ายเทได้สะดวก ทำให้ข้าวที่จัดเก็บปราศจากกลิ่นอับ เชื้อรา
  และไม่เสื่อมสภาพหรือเสียหายเหมือนการใช้กระสอบพลาสติก
  อย่างไรก็ตามความต้องการใช้กระสอบปอในอนาคตขึ้นอยู่กับนโยบายภาครัฐที่จะกำหนดให้มีการใช้กระสอบปอได้มากน้อยเพียงใด
  ซึ่งมีความไม่แน่นอนและไม่มีความชัดเจน

  - จำนวนคู่แข่งขันโดยประมาณ / ขนาดของบริษัทเมื่อเปรียบเทียบกับคู่แข่ง

  ในปี 2550 มีผู้ประกอบการในอุตสาหกรรมปอประมาณ 4 ราย
  มีกำลังผลิตที่ใช้ปอฟอกเป็นวัตถุดิบในการผลิตสินค้าทั้งระบบประมาณ 40,000 ตันต่อปี
  ซึ่งประกอบด้วย

-   บริษัท แหลมทอง อุตสาหกรรม จำกัด

-   บริษัท เอ็นอีพี อสังหาริมทรัพย์และอุตสาหกรรม จำกัด (มหาชน)

-   บริษัท กระสอบปากช่อง จำกัด

-   บริษัท สหธัญพืช จำกัด

  - สถานภาพและศักยภาพในการแข่งขันของบริษัท

  สภาพตลาดเป็นของผู้ซื้อ
  ทำให้ไม่สามารถกำหนดราคาขายสินค้าให้สูงขึ้นตามราคาต้นทุนปอที่เพิ่มขึ้นได้
  ประกอบกับสินค้าที่ผลิตได้มีปริมาณเกินความต้องการใช้แม้ว่าจะมีผู้ประกอบการน้อยราย
  ซึ่งในปัจจุบันมีผู้ประกอบการทั้ง 4 รายก็ตาม โดยบริษัทมีกำลังการผลิตอยู่ในอันดับ 3
  ของผู้ประกอบทั้งหมดในอุตสาหกรรม และมีส่วนแบ่งการตลาดประมาณร้อยละ 15

3.  การจัดหาผลิตภัณฑ์และบริการ

  การผลิต

  - ที่ตั้งโรงงาน

  โรงงานของบริษัทตั้งอยู่ที่ เลขที่ 3 ถนนสุรนารายณ์ ตำบลจอหอ อำเภอเมือง
  จังหวัดนครราชสีมา

  - กำลังการผลิตและปริมาณการผลิต

  ------------------------------ ---------- --------------- ---------------
  รายการ                         หน่วย       ปี 2550          ปี 2549

  ผลิตภัณฑ์ปอ                                                  

  กำลังการผลิต                     ตัน/ปี       12,000          12,000

  ปริมาณการผลิต                    ตัน         3,620           6,600

  อัตราการใช้กำลังการผลิต            %          30.17           55.00

  อัตราการเพิ่มของปริมาณการผลิต       %          (45.15)         (23.26)

  จำนวนกะที่สามารถผลิตได้            กะ/วัน      3               3

  จำนวนกะที่ผลิตจริง                 กะ/วัน      2               2
  ------------------------------ ---------- --------------- ---------------

  หมายเหตุ : ผลิตภัณฑ์ปอ หมายถึง กระสอบปอ ด้าย และเชือก

  วัตถุดิบและผู้จำหน่ายวัตถุดิบ

  ปอฟอกซึ่งเป็นวัตถุดิบหลักที่ใช้ในการผลิตและไม่สามารถใช้วัตถุดิบอื่นทดแทนได้ บริษัทมีการจัดซื้อ
  2 ช่องทาง คือ การซื้อโดยตรงจากเกษตรกร
  และการจัดซื้อโดยผ่านคนกลางที่ทำหน้าที่รวบรวมผลผลิตปอฟอกจากเกษตรกรอีกทอดหนึ่ง
  โดยการจัดซื้อปอฟอกจะอยู่ในช่วงระหว่างเดือนตุลาคมถึงมกราคมซึ่งเป็นช่วงฤดูกาลที่ปอจะออกสู่ตลาด
  และจะต้องทำการจัดซื้อในช่วงระยะเวลาดังกล่าวเท่านั้นเพื่อใช้เป็นวัตถุดิบในการผลิตตลอดทั้งปี
  โดยปกติบริษัทจะจัดซื้อปอฟอกภายในประเทศ เว้นแต่ในปีใดที่ปอฟอกภายในประเทศขาดแคลน
  จึงจะจัดซื้อจากต่างประเทศ เช่น บังคลาเทศ ซึ่งในการสั่งซื้อจากผู้ขายต่างประเทศ
  บริษัทจะพิจารณาจากเกรดของวัตถุดิบเปรียบเทียบกับราคาที่เหมาะสม
  รวมทั้งความน่าเชื่อถือของผู้ขายรายนั้นๆ ด้วย ซึ่งในปี 2550
  บริษัทมีการซื้อวัตถุดิบปอจากต่างประเทศราคาเฉลี่ยอยู่ที่กิโลกรัมละ 12.25 บาท
  ราคาวัตถุดิบปอฟอกในประเทศในช่วง 3 ปีที่ผ่านมีแนวโน้มราคาเพิ่มขึ้น โดยในปี 2548-2550
  ปอฟอกมีราคาเฉลี่ยอยู่ที่กิโลกรัมละ 9.69, 12.52 และ 9.91 บาท ตามลำดับ
  เนื่องจากในช่วงที่ผ่านมามีปริมาณปอฟอกออกสู่ตลาดเพิ่มมากขึ้นตามภาวะราคาที่เพิ่มสูงขึ้น

  ผลกระทบต่อสิ่งแวดล้อม

  การผลิตผลิตภัณฑ์ปอจะใช้ปอฟอกแล้วเป็นวัตถุดิบซึ่งเป็นวัตถุดิบที่ได้มาจากธรรมชาติสามารถนำกลับมาใช้ใหม่ได้
  นอกจากนี้กระบวนการผลิตของบริษัทยังมีการป้องกันมลพิษที่รัดกุมจึงมีผลกระทบต่อสิ่งแวดล้อมน้อยมาก
  สำหรับผลกระทบจากการผลิตผลิตภัณฑ์ปอ ได้แก่

1.  ฝุ่นละออง
    บริษัทได้ติดตั้งเครื่องฉีดสเปรย์น้ำบนหลังคาโรงงานและเครื่องดูดฝุ่นขนาดใหญ่ภายในโรงงาน
    เพื่อป้องกันฝุ่นละอองฟุ้งกระจาย ส่วนพนักงานภายในโรงงานใช้ผ้าปิดจมูก

2.  น้ำเสีย
    บริษัทมีบ่อบำบัดน้ำเสียแบบตกตะกอนเพื่อป้องกันมลพิษที่อาจปนเปื้อนมากับน้ำที่ใช้ในการผลิต

  ผลกระทบต่อสิ่งแวดล้อมจากการผลิตผลิตภัณฑ์ทั้งหมดของบริษัทได้รับการดูแลจากกองควบคุมโรงงาน
  กรมโรงงานอุตสาหกรรม และเนื่องจากกระบวนการผลิตของบริษัทไม่มีผลกระทบต่อสิ่งแวดล้อม
  บริษัทจึงมิได้มีการกำหนดค่าผลกระทบต่อสิ่งแวดล้อมตามกฎกระทรวงและไม่เคยมีประวัติการกระทำผิดเกี่ยวกับผลกระทบต่อสิ่งแวดล้อมแต่อย่างใด

4.  งานที่ยังไม่ได้ส่งมอบ

  - ไม่มี -

ผลิตภัณฑ์พลาสติก

1.  ลักษณะผลิตภัณฑ์หรือบริการ

  ผลิตภัณฑ์พลาสติกเป็นผลิตภัณฑ์ที่ใช้พลาสติกทั้งในรูปของโพลีโพพีลีน (PP) และโพลีเอทิลีน (PE)
  เป็นวัตถุดิบหลักในการผลิต โดยผลิตสินค้าเพื่อจำหน่ายภายในประเทศทั้งหมด
  ประกอบด้วยผลิตภัณฑ์ต่างๆ ดังนี้

-   กระสอบพลาสติกสาน (Woven Sack) โดยผ่านกระบวนการผลิตเป็นเส้นเทปแล้วนำไปทอ ตัด
    และเย็บให้เป็นรูปกระสอบขนาดต่างๆ กัน
    ซึ่งมีทั้งชนิดที่ต้องเคลือบผิวเพื่อให้เกิดความแข็งแรงและชนิดที่ไม่เคลือบผิวที่ใช้โพลีโพพีลีน
    (PP) เป็นวัตถุดิบหลักในการผลิตเพื่อใช้ในการบรรจุสินค้าและผลิตผลทางการเกษตรต่างๆ
    เช่น ปุ๋ย น้ำตาล ข้าว อาหารสัตว์ เป็นต้น
    โดยขนาดบรรจุของกระสอบพลาสติกที่ผลิตจะเป็นไปตามความต้องการของผู้ซื้อ

-   ถุงเป่า (Blow Film) โดยใช้โพลีเอทิลีน (PE)
    เป็นวัตถุดิบหลักในการผลิตเพื่อใช้เป็นบรรจุภัณฑ์ในลักษณะเป็นถุงพลาสติกทั่วไป
    หรือใช้เป็นถุงรองด้านในของกระสอบพลาสติกสานเพื่อป้องกันความชื้นจากภายนอก

2.  การตลาดและภาวะการแข่งขัน

  กลยุทธ์ทางการตลาด

  กลยุทธ์ในการแข่งขันทางการตลาด
  บริษัทใช้การขายโดยทีมงานขายของบริษัทที่มีประสบการณ์ในธุรกิจนี้มานานและมีความสัมพันธ์ที่ดีกับลูกค้า
  ซึ่งผู้ผลิตในอุตสาหกรรมนี้จะต้องมีขนาดกำลังการผลิตที่เหมาะสมและมีส่วนแบ่งตลาดในระดับสูงพอสมควรจึงจะสามารถแข่งขันได้
  แต่อย่างไรก็ตาม บริษัทสามารถกำหนดราคาให้อยู่ในระดับที่สามารถแข่งขันกับคู่แข่งรายอื่นๆ ได้
  รวมทั้งการผลิตสินค้าให้มีคุณภาพ และส่งมอบสินค้าตรงเวลา

  ลักษณะของลูกค้า

  ลูกค้าส่วนใหญ่จะเป็นกลุ่มลูกค้าอุตสาหกรรมการเกษตรที่มีปริมาณการใช้ค่อนข้างสูงและจำนวนแน่นอน
  เช่น โรงสีข้าว โรงงานแป้งมัน โรงงานน้ำตาล โรงงานอาหารสัตว์และอุตสาหกรรมเคมีภัณฑ์
  เป็นต้น ซึ่งเป็นลูกค้าภายในประเทศทั้งหมดโดยไม่มีลูกค้ารายใดที่ซื้อเกินกว่าร้อยละ 30
  ของยอดขายในระยะ 3 ปีที่ผ่านมา

  การจำหน่ายและช่องทางการจำหน่าย

  การจำหน่ายผลิตภัณฑ์นี้ส่วนใหญ่ใช้วิธีการขายตรงให้กับผู้ใช้ในอุตสาหกรรมผ่านทีมงานขายของบริษัท
  โดยเฉพาะอย่างยิ่งภาคอุตสาหกรรม การเกษตรในภาคตะวันออกเฉียงเหนือ และภาคกลาง
  และอีกส่วนหนึ่งจะจำหน่ายผ่านตัวแทน โดยปกติราคาจำหน่ายคิดตามน้ำหนักของกระสอบ
  และความยากง่ายของขั้นตอนการพิมพ์

  การแข่งขันและแนวโน้มของอุตสาหกรรม

  - สภาพการแข่งขัน

  แม้ภาวะเศรษฐกิจจะไม่ดีขึ้นกว่าปี 2549 ที่ผ่านมา
  แต่บริษัทได้ปรับปรุงระบบการผลิตและขายจนสามารถ
  เพิ่มยอดขายผลิตภัณฑ์ได้ในระดับหนึ่ง

  - จำนวนคู่แข่งขันโดยประมาณ / ขนาดของบริษัทเมื่อเปรียบเทียบกับคู่แข่ง

  ปัจจุบันมีผู้ประกอบการในประเทศที่ประกอบธุรกิจผลิตบรรจุภัณฑ์กระสอบพลาสติกไม่ต่ำกว่า 70
  ราย ส่วนใหญ่

  เป็นผู้ประกอบการรายย่อย มีกำลังการผลิตบรรจุภัณฑ์พลาสติกรวมทั้งระบบประมาณ 176,000
  ตันต่อปี

  - สถานภาพและศักยภาพในการแข่งขันของบริษัท

  ในปี 2550 บริษัทมีกำลังการผลิตอยู่ใน 20 อันดับแรกของผู้ประกอบการในอุตสาหกรรมนี้
  โดยบริษัทมีศักยภาพที่สามารถแข่งขันกับผู้ประกอบการอื่นในตลาดได้เนื่องจากบริษัทจะเน้นผลิตสินค้าที่มีคุณภาพ
  รวมทั้งดัดแปลงสินค้าและเทคนิคการผลิตให้สามารถตอบสนองต่อความต้องการของลูกค้าได้อย่างดี
  เช่น เทคนิคการพิมพ์บนบรรจุภัณฑ์ให้รวดเร็ว คมชัด และคงทน
  หรือกระสอบพลาสติกเคลือบผิวให้สวยงามและคงทนขึ้น เป็นต้น

  - แนวโน้มการแข่งขันในอนาคต

  อุตสาหกรรมกระสอบพลาสติกยังคงมีแนวโน้มที่ขยายตัวอย่างต่อเนื่อง
  แม้ว่าภาพรวมภาวะเศรษฐกิจจะไม่ดีนักก็ตาม
  และยังมีแนวโน้มที่จะเริ่มนำไปใช้ทดแทนบรรจุภัณฑ์ประเภทกระดาษเพิ่มสูงขึ้น
  เนื่องจากบรรจุภัณฑ์พลาสติกมีต้นทุนในการผลิตที่ต่ำ ขั้นตอนในการผลิตสะดวก
  และมีความคงทนมากกว่า ในปี 2551
  คาดว่าจะมีการแข่งขันกันสูงขึ้นโดยเฉพาะอย่างยิ่งในด้านราคาและคุณภาพ ดังนั้น
  บริษัทที่อยู่ในธุรกิจนี้จำเป็นต้องปรับปรุงมาตรฐานการผลิตและพัฒนาสินค้าให้มีคุณภาพสูงขึ้นหรือมีรูปแบบใหม่ๆเพื่อรองรับการแข่งขันที่เพิ่มสูงขึ้นในอนาคต

3.  การจัดหาผลิตภัณฑ์และบริการ

  - ที่ตั้งโรงงาน

  โรงงานของบริษัทตั้งอยู่ที่ เลขที่ 3 ถนนสุรนารายณ์ ตำบลจอหอ อำเภอเมือง
  จังหวัดนครราชสีมา

  - กำลังการผลิตและปริมาณการผลิต

+------------------------------+------------+-----------+-------------+
|   รายการ                     | หน่วย       | ปี 2550    | ปี 2549      |
+------------------------------+------------+-----------+-------------+
|   กระสอบพลาสติกสาน            |            |           |             |
+------------------------------+------------+-----------+-------------+
|   กำลังการผลิต                 | ตัน/ปี       |   6,000   |   6,000     |
+------------------------------+------------+-----------+-------------+
|   ปริมาณการผลิต                | ตัน/ปี       |   5,044   |   3,900     |
+------------------------------+------------+-----------+-------------+
|   อัตราการใช้กำลังการผลิต        | %          |   84.07   |   65.00     |
+------------------------------+------------+-----------+-------------+
|   อัตราการเพิ่มของปริมาณการผลิต   | %          |   29.33   |   6.85      |
+------------------------------+------------+-----------+-------------+
|   จำนวนกะที่สามารถผลิตได้        | กะ/วัน      |   3       |   3         |
+------------------------------+------------+-----------+-------------+
|   จำนวนกะที่ผลิตจริง             | กะ/วัน      |   3       |   3         |
+------------------------------+------------+-----------+-------------+
|   ถุงเป่า                      |            |           |             |
+------------------------------+------------+-----------+-------------+
|   กำลังการผลิต                 | ตัน/ปี       |   300     | 300         |
+------------------------------+------------+-----------+-------------+
|   ปริมาณการผลิต                | ตัน/ปี       |   206     | 186         |
+------------------------------+------------+-----------+-------------+
|   อัตราการใช้กำลังการผลิต        | %          |   68.67   | 62.00       |
+------------------------------+------------+-----------+-------------+
|   อัตราการเพิ่มของปริมาณการผลิต   | %          | 10.75     | 17.72       |
+------------------------------+------------+-----------+-------------+
|   จำนวนกะที่สามารถผลิตได้        | กะ/วัน      | 3         | 3           |
+------------------------------+------------+-----------+-------------+
|   จำนวนกะที่ผลิตจริง             | กะ/วัน      |   3       | 3           |
+------------------------------+------------+-----------+-------------+

  - นโยบายการผลิตที่สำคัญ

  บริษัทมีนโยบายที่จะพัฒนาบรรจุภัณฑ์พลาสติกให้มีคุณภาพดียิ่งขึ้น
  โดยเน้นการพัฒนาเทคนิคการผลิตในเรื่องส่วนผสมของวัตถุดิบ
  และขั้นตอนการทอเพื่อให้ผลิตภัณฑ์มีความเหนียว คงทน และมีความปราณีตมากขึ้น

  วัตถุดิบและผู้จำหน่ายวัตถุดิบ

  ในการผลิตกระสอบพลาสติกสานจะใช้โพลีโพพีลีน (PP) เป็นวัตถุดิบหลักในการผลิต
  ส่วนถุงเป่าจะใช้โพลีเอทีลีน (PE) เป็นวัตถุดิบหลักในการผลิต
  โดยไม่สามารถใช้วัตถุดิบอื่นทดแทนได้
  ในการจัดซื้อวัตถุดิบบริษัทจะจัดซื้อจากตัวแทนจัดจำหน่ายและผู้ผลิตเม็ดพลาสติกภายในประเทศทั้งหมด
  ทั้งนี้ราคาเม็ดพลาสติกภายในประเทศจะผันแปรตามราคาตลาดโลก ซึ่งขึ้นอยู่กับปริมาณ
  ความต้องการบริโภค (Demand) และปริมาณการผลิตรวม (Supply)
  ของเม็ดพลาสติกในตลาดโลก
  ซึ่งในการจัดซื้อวัตถุดิบของบริษัทจะใช้ราคาเป็นเกณฑ์ในการตัดสินใจสั่งซื้อ
  โดยบริษัทจะทำประมาณการความต้องการใช้ของวัตถุดิบและประมาณการต้นทุนไว้ล่วงหน้า
  แล้วจึงตรวจสอบราคาจากผู้ผลิตแต่ละรายว่ารายใดมีราคาที่ต่ำกว่าจึงจะจัดซื้อจากผู้ผลิตรายนั้น
  โดยจะจัดซื้อไม่เกินประมาณการที่ตั้งไว้ นอกจากนี้
  เพื่อป้องกันความเสี่ยงจากการผันผวนของราคาพลาสติกบริษัทจึงจัดซื้อล่วงหน้า (Forward)
  เป็นระยะเวลา 1-2 เดือน

  ผลกระทบต่อสิ่งแวดล้อม

  โพลีโพพีลีน (PP) และโพลีเอทีลีน (PE) ที่ใช้เป็นวัตถุดิบในการผลิต
  สามารถนำกลับมาใช้ใหม่ได้เมื่อต้องการ จึงมีผลกระทบต่อสิ่งแวดล้อมน้อย

  ผลกระทบต่อสิ่งแวดล้อมจากการผลิตผลิตภัณฑ์ทั้งหมดของบริษัทได้รับการดูแลจากกองควบคุมโรงงาน
  กรมโรงงานอุตสาหกรรม และเนื่องจากกระบวนการผลิตของบริษัทไม่มีผลกระทบต่อสิ่งแวดล้อม
  บริษัทจึงมิได้มีการกำหนดค่าผลกระทบต่อสิ่งแวดล้อมตามกฎกระทรวง
  และไม่เคยมีประวัติการกระทำผิดเกี่ยวกับผลกระทบต่อสิ่งแวดล้อมแต่อย่างใด

4.  งานที่ยังไม่ได้ส่งมอบ

- ไม่มี -